b'\n_START_ARTICLE_\nMafia\n_START_SECTION_\nOprindelse\n_START_PARAGRAPH_\nOrdet mafia blev for f\xc3\xb8rste gang brugt i 1862 i forbindelse med skuespillet I mafiusi di la Vicaria. Teaterstykket var i begyndelsen kun p\xc3\xa5 to akter, men blev senere udvidet. Begge akter foregik i et f\xc3\xa6ngselsafsnit med otte fanger. Blandt fangerne var seks af dem specielle. De havde dannet deres egen gruppe med en leder, som styrede de fem andre ved hj\xc3\xa6lp af metoder, som minder om de moderne mafia-metoder.\n_START_SECTION_\nDen sicilianske mafia\n_START_PARAGRAPH_\nSicilien er kendt for sine mafiafamilier og de har v\xc3\xa6ret en del af Siciliens historie l\xc3\xa6nge. Det er sandsynligt at den sicilianske mafia blev grundlagt da Sicilien overgik til feudalismen i 1812._NEWLINE_Den sicilianske mafia opererer ikke kun p\xc3\xa5 Sicilien, men over hele verden. Mange sicilianere udvandrede til USA hvor de naturligvis medbragte deres kultur \xe2\x80\x93 som mafiaen er en del af. Det er skildret i den popul\xc3\xa6re trilogi The Godfather der omhandler den fiktive Corleone-familie. Det fiktive navn d\xc3\xa6kker muligvis over familien Cosa nostra fra den sicilianske by Corleone som udvandrede og har plaget USA og Europa i \xc3\xa5revis med organiseret mafiavirksomhed. P\xc3\xa5 trods af at mafiaen er blevet global og nu plager hele verden s\xc3\xa5 holder den stadig fast i de sicilianske v\xc3\xa6rdier, det siges bl.a. at det er et krav at man er etnisk sicilianer for at kunne blive optaget og i hvert fald for at kunne n\xc3\xa5 op i hierarkiet. Desuden skal man v\xc3\xa6re en mand, man m\xc3\xa5 ikke v\xc3\xa6re n\xc3\xa6rt besl\xc3\xa6gtet med nuv\xc3\xa6rende eller tidligere politifolk og ens fortid og relationer unders\xc3\xb8ges n\xc3\xb8je. _NEWLINE_Som udgangspunkt er mafiaens kriminelle virke blot en forretning og den er ikke kendt for at plage civile mennesker med hverken vold eller mord. Hvad ang\xc3\xa5r dens modstandere (folk som afsl\xc3\xa5r et tilbud man ikke kan afsl\xc3\xa5, vidner imod dem i Retten eller p\xc3\xa5 anden vis st\xc3\xa5r i vejen for forretningen) er mafiaen kendt for at v\xc3\xa6re s\xc3\xa6rdeles voldelig, terroriserende, truende og s\xc3\xa5gar morderisk. _NEWLINE_Op igennem 1980\'erne indledte de to dommere Giovanni Falcone og Paolo Borsellino en st\xc3\xb8rre offensiv imod mafiaen og fik mere end 400 mennesker f\xc3\xa6ngslet og anklaget. Mafiaen svarede massivt igen, i 1988 blev flere lokale dommere likvideret og endeligt i 1992 blev Giovanni Falcone og Paolo Borsellino brutalt myrdet under en bombning. Det fik regeringen til at svare igen ved at f\xc3\xa6ngsle den h\xc3\xb8jtst\xc3\xa5ende mafiaboss  Salvatore Riina i 1993. Som h\xc3\xa6vn indledte mafiaen en terrorkampagne imod det italienske fastland (bem\xc3\xa6rk Sicilien var undtaget), m\xc3\xa5lene blev Via dei Georgofili i Firenze, Via Palestro i Milano og Piazza San Giovanni i Laterano og Via San Teodoro i Rom, 10 mennesker d\xc3\xb8de og 93 blev s\xc3\xa5ret og angrebene for\xc3\xa5rsagede alvorlige skader p\xc3\xa5 kulturarv s\xc3\xa5som Uffizi-galleriet. Den katolske kirke ford\xc3\xb8mte \xc3\xa5bent mafiaen, to kirker blev efterf\xc3\xb8lgende bombet og en pr\xc3\xa6st blev skudt og dr\xc3\xa6bt i Rom. Mafiaen havde igen demonstreret den sicilianske ildsj\xc3\xa6l og der udbr\xc3\xb8d kaos og frygt for mafiaen i hele Italien som ogs\xc3\xa5 medf\xc3\xb8rte en form for "sicilianer-skr\xc3\xa6k" i blandt det italienske folk som senere har bredt sig i hele verden sammen med mafiaens udbredelse, hvor man s\xc3\xa5 ned p\xc3\xa5 sicilianere som man betragtede som mafiaer. Det er en meget fejlagtig opfattelse eftersom den sicilianske mafia har opereret lige s\xc3\xa5 kraftigt p\xc3\xa5 Sicilien ligesom den ogs\xc3\xa5 har sl\xc3\xa5et ned p\xc3\xa5 og myrdet sicilianere der stod i vejen for dens virksomhed, desuden er der ingen grund til at antage at en betydelig stor del af den sicilianske befolkning skulle have relationer til mafiaen, problemet er at det har vist sig at en stor del af mafiaen har en relation til Sicilien. _NEWLINE_Den moderne mafia i dag er mere moderat. Dens virksomhed er begyndt at overg\xc3\xa5 til lovlige forretninger (overtagelse af hoteller, investeringer, mv.) dog pr\xc3\xa6ges den stadig af den klassiske mafia \xc3\xa5nd. Den uofficielle beskyttelsesskat p\xc3\xa5 Sicilien og andre steder hvor mafiaen opererer vil formentlig heller ikke forsvinde forel\xc3\xb8big. Dog til stor mods\xc3\xa6tning af den antagelse har mafiaen de seneste \xc3\xa5r investeret meget i narkotika-markedet p\xc3\xa5 trods af at mafiaen principelt var imod narko i starten, men det lader til at man internt i mafiaorganisationerne indgik det kompromis at s\xc3\xa5 l\xc3\xa6nge narkoen blev holdt v\xc3\xa6k fra skoler og b\xc3\xb8rn ville man begynde at investere i det. Det har vist sig at v\xc3\xa6re en god forretning, i 2006 menes det at siciliansk mafia st\xc3\xa5r for kontrollen med 80% af kokain-importen til Europa. _NEWLINE_Palermo har i dag 28 klaner fordelt p\xc3\xa5 8 mandamenti, mens den omgivende provins er inddelt i 6 mandamenti. Agrigento har 42 aktive klaner inden for 6 mandamenti imens Trapani har 17 klaner, fordelt p\xc3\xa5 4 mandamenti. En mandamenti er en slags mafiaregion, som hver har en repr\xc3\xa6sentant (en slags borgmester) udvalgt samlet af de forskellige mafiaclaner i Cupola \xe2\x80\x93 mafiaens parlament, hvor de forskellige claner m\xc3\xb8des og tager beslutninger, eksempelvis skal det tages op i Cupolaen hvis en mafiaclan \xc3\xb8nsker at dr\xc3\xa6be en person i en anden mafiaclans omr\xc3\xa5de. _NEWLINE_Dette velorganiserede system vidner endnu engang om hvor skr\xc3\xa6mmende en indflydelse mafiaen har p\xc3\xa5 det sicilianske samfund og om hvordan det fungerer som "en stat i staten". Mange mener endda at mafiaen har langt mere kontrol og magt p\xc3\xa5 Sicilien end myndighederne, is\xc3\xa6r eftersom det siges at mafiaen st\xc3\xa5r bag omfattende valgsvindel og reelt styrer hvem der bliver valgt til den officielle regering p\xc3\xa5 Sicilien og s\xc3\xa5gar har betydelig indflydelse p\xc3\xa5 nationale valg der omfatter parlamentsvalget for hele Italien og Italiens mandater i EU-parlamentet. Noget kunne tyde p\xc3\xa5 det, eftersom politikerne og de officielle myndigheder n\xc3\xa6rmest slet ikke omtaler mafiaen mere, som var den fortid, p\xc3\xa5 trods af at den i skyggen lever i bedste velg\xc3\xa5ende.\n_START_SECTION_\nDen russiske mafia\n_START_PARAGRAPH_\nDen russiske mafia (eller Organizatsiya som den ogs\xc3\xa5 ofte kaldes eller Den r\xc3\xb8de mafia), er en af de mest udbredte organiserede kriminelle organisationer i de tidligere sovjet -og warszavapagt lande. Den russike mafia er ikke en organisation i sig selv, men bruges mest til at beskrive de forskellige organiserede kriminelle netv\xc3\xa6rk, som er opst\xc3\xa5et efter murens fald i 1989 . Den fik optimale muligheder efter murens fald i 1989, og har medvirket til at prostitutionsbranchen er blandt de st\xc3\xb8rste industrier i den vestlige verden._NEWLINE_En af de grupper som Organizatsiya best\xc3\xa5r er det indflydelsesrige og velhavende Solntsevo-syndikat, som blev skabt i en forstad til Moskva. Gruppen st\xc3\xa5r blandt andet bag hvidvaskning i milliardklassen i vesten og tjener der ud over store summer p\xc3\xa5 sortb\xc3\xb8rshandel, prostitution og narkohandel.'